text: Graduation — amerikalı repçi, prodüser Kanye Vestin üçüncü studiya albomu, 11 sentyabr 2007-ci ildə Def Jam Recording və Roc-A-Fella Records tərəfindən buraxılıb. Səsyazmalar 2005–2007-ci illərdə Nyu-York və Los-Ancelesdəki studiyalarda həyata keçirilib. Mahnıların prodüserliyini Vestin özü edib, DJ Toomp da daxil olmaqla digər prodüserlər mahnıların ərsəyə gəlməsində köməklik göstəriblər. Albomda müxtəlif sənətçilər qonaq çıxışları etmişlər, bunlara Dwele, T-Pain, Lil Wayne, Mos Def, DJ Premier, və Kris Martin daxildir. Albomun üz qabığı yaponiyalı müasir incəsənət rəssamı Takaşi Murakamı tərəfindən dizayn edilmişdir.